Kabeldiefstal dalk die rede vir treinongeluk | Maroela Media
Kabeldiefstal wat Donderdag in die vroeë oggendure plaasgevind het, is waarskynlik die hoofrede vir die gru-ongeluk tussen twee treine Donderdagoggend waarin honderde mense beseer is. Die diefstal het veroorsaak dat die treinstelsel van die outomatiese na 'n handgedrewe stelsel oorgeskakel moes word.
Metrorail het Donderdagoggend die media toegespreek tydens 'n nuuskonferensie op die ongelukstoneel en dié inligting bekend gemaak.
"Dit is tyd dat kabeldiefstal as strafbare manslag gesien word," het Ben Martins, minister van vervoer, gesê.
Twee mense is in 'n kritieke toestand in die hospitaal, agt is ernstig beseer en meer as 200 is lig beseer nadat 'n bewegende trein omstreeks 07:20 op die spoor tussen Cor Delfos en Saulsville naby Pretoria agterin 'n stilstaande trein ingery het. Onder die 200 lig beseerdes was sowat 50 skoolkinders.
Netcare 911 het 'n helikopter en 17 ambulanse na die toneel gestuur om die beseerdes by te staan. ER24 het 45 noodvoertuie uitgestuur. Die Tshwane-nooddienste en die polisie was ook op die toneel.